Diari Oficial de la Generalitat Valenciana


Sumari del DOGV 8263, del 28-03-2018 (2018/2032)

RESOLUCIÓ de 14 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/17-AIA Buñol.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8263

Data del DOGV
:   28-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2032


Data del document
:   14-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Buñol
    * impacte ambiental

RESOLUCIÓ de 14 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/17-AIA Buñol. [2018/2032]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 2/17-AIA Buñol.  
  
  
«Declaració d'impacte ambiental  
Expedient: 248-6539-RRP-J.  
Títol: Recuperació de productes i emmagatzematge temporal de residus.  
Promotor: Comercial Visa Buñol, SL.  
Autoritat substantiva: Ajuntament de Buñol.  
Localització: avinguda Blasco Ibáñez, número 110, Buñol (València).  
  
Descripció del projecte  
L'objecte del projecte és l'obtenció de la llicència ambiental per a instal·lar i desenvolupar l'activitat de «recuperació de productes i emmagatzematge temporal de residus», a l'avinguda Blasco Ibáñez, número 110, de Buñol, referència cadastral 9683923EA9282A6526ZY, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
Segons indica el projecte, l'activitat se situarà en una parcel·la de forma rectangular de 8.645 m² de superfície. L'accés a la parcel·la es realitzarà a través d'una via de servei paral·lela a la CV-425 mentres no s'execute la unitat d'actuació 19, que hi marcarà l'accés definitiu. La instal·lació té dues entrades situades a l'avinguda Blasco Ibáñez, 110. Una d'aquestes, situada a pocs metres davant de l'entrada a la nau i l'altra s'utilitzarà per a l'accés dels vehicles a la part posterior de la nau i a la zona d'emmagatzematge externa. D'una altra banda, la part posterior de la parcel·la que confronta amb el camí 4, des d'on també es possibilitarà l'accés.  
A la instal·lació es diferenciaran diverses zones:  
- Nau industrial coberta (1.060 m²), disposada en planta diàfana en la qual es distingiran dues zones, per la diferència de cotes que hi ha entre aquestes. Per la façana davantera s'accedeix a la part més elevada, zona on s'emmagatzemaran residus perillosos (RP). Aquesta zona disposarà d'àrees destinades a la recepció, la classificació, el pesatge i el registre dels residus. Es dotarà de prestatgeries adaptades i sistemes d'apilament, en els quals s'emmagatzemaran els residus en els diferents tipus de contenidors.  
La façana posterior connecta la zona de menor cota d'alçària amb l'interior de la parcel·la. En aquesta, a més d'emmagatzematge de residus, se situarà la premsa de paper i cartó.  
Entre les dues zones s'ha col·locat una barana per a evitar riscos de caigudes accidentals i una escala de comunicació interna.  
- Bloc annex (267 m²) destinat a tasques administratives, vestidors i lavabos.  
- Zona d'emmagatzematge exterior a la nau en què es realitzaran les càrregues i les descàrregues i la classificació i l'emmagatzematge dels residus no perillosos (RNP).  
Segons el projecte, el local disposa de connexió de servei d'aigua, connexió de servei elèctric i enllumenat públic.  
Confrontants a la parcel·la, per la dreta es troba una edificació industrial; per l'esquerra, l'ecoparc municipal de l'Ajuntament de Buñol, davant de l'avinguda Blasco Ibáñez, i, per la part posterior, la carretera denominada Camí número 4.  
Adequació de les instal·lacions  
Segons el projecte i els annexos, principalment es realitzaran operacions de condicionament de les instal·lacions ja existents mitjançant neteja, pintura, reparació de fusteria, vidres, adequació de la instal·lació elèctrica i de l'aire condicionat. S'instal·larà un dipòsit estanc i impermeable amb connexió de lavabos i banys. A la zona exterior a la nau, adjunta a la part posterior, s'ampliarà la zona coberta mitjançant la instal·lació d'una marquesina, alhora que es dotarà de solera impermeable i separadors de formigó mòbils que facilitaran la classificació dels residus. A les àrees d'emmagatzematge hi haurà prestatgeries adaptades i sistemes d'apilament, en els quals s'emmagatzemaran els residus en els diferents tipus de contenidors. S'asfaltaran els camins de circulació interior, les zones d'accés i maniobrabilitat de vehicles a la zona coberta i la zona destinada a l'aparcament de vehicles.  
  
  
Procés industrial  
L'activitat que s'hi pretén desenvolupar és la valorització de materials, la classificació i l'emmagatzematge temporal de residus, de diferents naturaleses: ferris, paper/cartó, fusta, plàstic, oli, envasos, etc.  
  
L'activitat que es desenvoluparà en la instal·lació consistirà en:  
- Gestió de residus perillosos (RP) i no perillosos (RNP) com a estació de transferència. En aquest cas, no es transformaran els residus. La gestió d'aquests residus consta de les etapes següents: recepció i pesatge, classificació, emmagatzematge temporal, etiquetatge i expedició de la mercaderia a plantes de gestió final. Únicament s'optimitzaran les operacions a nivell logístic.  
- Gestió d'RNP mitjançant tractament de valorització de residus (fèrrics i no fèrrics), fusta, plàstic i paper/cartó. En aquests residus, a més de les operacions indicades anteriorment, es realitzaran operacions d'especejament, separació d'elements, premsatge i/o compactació en els residus classificats.  
Els residus s'emmagatzemaran en contenidors o bidons homologats, en condicions òptimes fins que es transporten cap al gestor final.  
El promotor presenta les autoritzacions com a gestor de residus que disposa per al centre situat al carrer Poeta Morán, 27, de Buñol. Es pretén efectuar el trasllat de les instal·lacions i canviar la ubicació al centre situat a l'avinguda Blasco Ibáñez, 110, de Buñol.  
Les resolucions d'inscripció en el registre general de gestors autoritzats de residus que presenta el promotor són les següents:  
- 6/A/RAE/CV en relació amb les operacions d'emmagatzematge de residus d'aparells elèctrics i electrònics (RAEE).  
- 14/RT/RAE/CV recollida i transport RAEE.  
- 436/V/RNP/CV per a efectuar operacions de tractament de residus no perillosos (RPN).  
- 741/A/RTP/CV emmagatzematge de residus perillosos (RP).  
La codificació dels residus per als quals se sol·licita l'autorització administrativa corresponent, segons la decisió de la comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, està relacionada en les autoritzacions com a gestor de residus presentades pel promotor.  
La maquinària que s'utilitzarà en el desenvolupament de l'activitat serà: premsa d'empacat de paper, cartó o plàstic, carretó elevador, transpalet hidràulic i eines de mà.  
La capacitat màxima de manipulació per a la instal·lació s'estima en 2 t/dia. Segons les dades de producció de l'empresa, la quantitat de residus que es van gestionar durant els dos anys anteriors va ser entorn dels 40 t/any.  
El promotor realitzarà una gestió correcta dels RP generats per l'activitat, a través de gestors autoritzats. Principalment, el manteniment de les instal·lacions i de la maquinària generarà els residus i se'n portarà el control a través del llibre de registre corresponent.  
  
Tramitació administrativa  
- L'11 de gener de 2017 l'Ajuntament de Buñol va traslladar expedient de sol·licitud de llicència ambiental per a l'activitat de «recuperació de productes i emmagatzematge temporal de residus» amb la finalitat d'obtindre la declaració d'impacte ambiental ordinària preceptiva i prèvia a la concessió de la llicència. L'expedient incloïa: certificat d'informació pública, informe urbanístic, projecte de llicència ambiental i l'estudi d'impacte ambiental (EIA).  
El certificat d'informació pública indica que el tràmit es va dur a terme per un període de trenta dies i es va anunciar en el tauler d'edictes, en el web de l'Ajuntament de Buñol i es va publicar en el Butlletí Oficial de la Província de València número 210, de data 31 d'octubre de 2016. Transcorregut el termini concedit, no s'hi han presentat al·legacions.  
- El 14 de març de 2017 es va remetre al promotor i a l'ajuntament de Buñol (òrgan substantiu) requeriment d'aclariments i documentació addicional a la documentació tècnica aportada. Es va esmenar amb la documentació presentada el 2 de maig de 2017.  
- El 28 d'agost de 2017 es va requerir de nou al promotor la necessitat d'aclariments en la documentació tècnica, que va ser esmenat el 20 d'octubre de 2017.  
- El 15 de desembre de 2017 es va rebre comunicació de la Confederació Hidrogràfica del Xúquer de l'arxivament, amb condicionants, de l'expedient d'autorització d'abocament d'aigües residuals d'aquesta activitat.  
  
Consideracions ambientals  
Consultat el visor web intern de cartografia de la CHOPVT, no s'observen afeccions ambientals destacables al punt d'ubicació de la instal·lació.  
Segons l'informe urbanístic municipal emés per l'ajuntament, l'activitat es realitzarà en sòl urbanitzable amb ordenació detallada, sense que estiga aprovat el programa d'actuació integrada. Disposa de certificat de compatibilitat urbanística favorable condicionat al compliment de requisits determinats perquè puga autoritzar-se l'activitat amb caràcter provisional.  
Segons l'EIA, l'activitat se situarà en sòl industrial. Té l'entorn ambiental següent: al nord limita amb la fàbrica de ciments de Buñol i la resta limita amb camps de cultius. Cal destacar la presència de les infraestructures següents: l'autovia A-3, a 300 metres, i la línia de ferrocarril UtielValència, a 100 metres. Segons el projecte, disposa d'autorització per part de l'administrador d'infraestructures ferroviàries, ja que està afectada pel domini de la via del ferrocarril.  
No s'han plantejat altres alternatives quant a l'emplaçament de l'activitat. Justifica l'elecció de la solució adoptada per diverses raons, principalment per a reduir les repercussions que podria originar el funcionament de l'activitat sobre les persones i el medi ambient a l'emplaçament anterior, ja que el carrer Poeta Morán, 27, de Buñol, correspon a un sòl urbà residencial. El nou emplaçament se situarà en sòl industrial, allunyat dels nuclis de població, amb una accessibilitat bona a les vies de comunicació i amb una superfície suficient per al desenvolupament correcte de l'activitat.  
L'EIA fa un estudi de la identificació i la valoració dels impactes que podrien produir-se durant les fases de condicionament de les instal·lacions, funcionament i desmantellament o abandó.  
Les afeccions ambientals principals durant la fase de funcionament seran:  
1. A l'atmosfera:  
a) Alteració de la qualitat de l'aire  
Segons l'EIA, l'activitat no disposarà de focus emissors canalitzats a l'exterior. Les accions susceptibles de causar aquest tipus d'impactes seran les derivades del funcionament de la maquinària, del tràfec dels camions i les emissions de gasos de combustió de la maquinària mòbil i camions.  
Com a mesures preventives estableix que:  
- Es realitzarà el manteniment adequat de la maquinària i els vehicles, alhora que es passaran les inspeccions tècniques pertinents.  
- Les zones d'accés i maniobrabilitat dels vehicles estaran asfaltades.  
- Les càrregues i les descàrregues de materials i la classificació i l'emmagatzematge de residus es realitzaran sempre en zona coberta.  
- En la classificació i l'emmagatzematge temporal dels RP es consideraran les possibles incompatibilitats entre substàncies químiques.  
- Els residus d'amiant s'emmagatzemaran en recipients estancs, en una zona controlada, d'acord amb la legislació vigent. S'evitarà l'alliberament de fibres d'asbest.  
- La zona d'accés als separadors de materials es mantindrà tan neta com siga possible per a evitar la generació de pols i partícules en suspensió en l'aire.  
- En el cas que s'emmagatzemen materials de poc pes, susceptibles de ser arrossegats pel vent, els contenidors on s'apilaran romandran coberts amb lones que eviten que es dispersen.  
A més, l'EIA indica que l'activitat es troba inclosa en el catàleg d'activitats potencialment contaminadores de l'atmosfera, amb el codi 90888679, altres tractaments de residus no especificats en epígrafs anteriors, establit en el Reial decret 100/2011, de 28 de gener, pel qual s'actualitza el catàleg d'activitats potencialment contaminadores de l'atmosfera i s'estableixen les disposicions bàsiques per a la instal·lació d'aquestes.  
b) Contaminació acústica  
Presenta un estudi acústic que justifica que no es transmetran nivells de soroll superiors als permesos per la normativa als locals confrontants o a l'exterior. Segons l'EIA, la comprovació d'aquestes conclusions es realitzarà pel promotor mitjançant auditories acústiques a l'inici de l'activitat i cada cinc anys.  
Aquestes auditories es realitzaran en la fase de funcionament, amb la maquinària que més nivells de soroll produïsca, i per un organisme de control autoritzat. Els resultats constaran en un llibre de control que estarà a la disposició de les administracions competents. En cas que se superen els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
2. Al sòl:  
Segons indica l'EIA, la contaminació del sòl podria produir-se per abocaments d'olis i líquids procedents de possibles ruptures accidentals dels circuits de distribució dels vehicles apiladors i dels camions.  
  
Com a mesures preventives i correctores proposa:  
- La solera de la nau estarà formigonada.  
- La zona d'emmagatzematge exterior, inclosa la zona de càrrega i descàrrega dels materials, disposarà de solera de formigó impermeable.  
  
- A l'interior de la nau, a les zones específiques dedicades a l'emmagatzematge de líquids, els recipients que en continguen se situaran sobre safates de plàstic que recolliran els abocaments en cas de trencament de l'envàs o de vessament accidental.  
- Els llots i altres residus líquids o pastosos s'emmagatzemaran en recipients estancs que no donen lloc a vessaments. En els transvasaments de líquids o en les càrregues i les descàrregues des de la cisterna, s'hi aplicaran les mesures en matèria de seguretat de manera que se n'impedisca l'abocament accidental a l'exterior.  
- Es disposarà de material absorbent per a la recollida immediata dels vessaments accidentals que puguen produir-se, el qual es tractarà com a residu generat fins que un gestor autoritzat ho reculla.  
- Les tasques de manteniment i reparació dels vehicles es contractaran amb un taller autoritzat i en cap cas es realitzaran a l'interior de la instal·lació.  
Aquestes mesures es complementaran amb el següent:  
- Els contenidors que emmagatzemen bateries i acumuladors seran estancs i resistents a la corrosió per l'electròlit. En aquesta zona es disposarà, a més, de material neutralitzador de l'electròlit corresponent, que es gestionarà com a residu generat una vegada s'haja utilitzat.  
3. A les aigües:  
La instal·lació se situarà en zona industrial, en què no s'ha executat encara cap programa d'actuació integrada, per la qual cosa no existeix xarxa de clavegueram a la zona.  
Segons l'EIA, les úniques aigües residuals seran les procedents de lavabos i vestidors, assimilables a les domèstiques. Aquestes s'acumularan en un dipòsit impermeable i estanc i un gestor autoritzat les retirarà.  
  
La Confederació Hidrogràfica del Xúquer va comunicar l'arxivament de l'expedient d'autorització d'abocaments d'aquesta activitat per inexistència d'abocament a domini públic hidràulic, per acumulació de les aigües residuals en dipòsit impermeable i retirada posterior per gestor autoritzat, i queda subjecte als condicionants següents:  
1. El titular haurà de conservar, a l'efecte de possibles inspeccions:  
- La fitxa tècnica del dipòsit junt amb la factura de compra.  
- Els parts de retirada de les aigües residuals que el gestor autoritzat haja emés, en el qual indique el volum retirat, la data i la depuradora de destinació.  
2. Quan siga possible, haurà de realitzar la connexió a la xarxa de clavegueram.  
4. Impactes sobre la fauna, la flora i el paisatge.  
Per a minimitzar l'impacte visual produït per l'activitat, el tancament de la parcel·la, pels dos vials des dels quals es tindrà accés, estarà compost per un mur d'1,80 metres d'alçària construït amb blocs de formigó, esquerdejat i pintat pels dos costats. A la part superior, s'hi instal·larà una tela metàl·lica convencional d'1 metre d'alçària. Interiorment, al perímetre del tancament, es plantaran arbres tipus tanca que impediran que es veja l'interior de la instal·lació des de l'exterior.  
  
Pel que fa a les instal·lacions, no s'hi especifiquen les condicions de l'emmagatzematge dels RAEE. La instal·lació complirà el que estableix el Reial decret 110/2015, de 20 de febrer, sobre residus d'aparells elèctrics i electrònics.  
L'EIA estableix un programa de vigilància ambiental amb la finalitat de comprovar que les mesures protectores i correctores establides compleixen les funcions per a les quals s'han disposat, a més de verificar-ne l'eficàcia i la suficiència. Proposa un programa de controls de les revisions acústiques, dels abocaments accidentals que puguen produir-se, de la gestió dels residus generats i de les inspeccions tècniques dels vehicles.  
Es portarà un registre documentat d'aquest programa de vigilància ambiental a l'efecte d'acreditar l'adopció i l'execució de les mesures preventives i correctores proposades i la comprovació de l'eficàcia d'aquestes. A més, inclourà el resultat dels controls i els autocontrols periòdics exigibles legalment i el control documental de la recepció i el lliurament dels residus. La documentació estarà a la disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que hi són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, en ús de les facultats que tinc atribuïdes legalment, formule la següent resolució:  
  
Primer  
Estimar acceptable, als únics efectes ambientals i sense perjudici de l'obtenció prèvia de les autoritzacions sectorials que hi siguen aplicables, l'activitat de «recuperació de productes i emmagatzematge temporal de residus», el titular de la qual és Comercial Visa Buñol, SL, situada a l'avinguda Blasco Ibáñez, número 110, Buñol (València), sempre que es desenvolupe d'acord amb el que estableix l'estudi d'impacte ambiental, el projecte tècnic i altra documentació que constitueix l'expedient avaluat, així com els condicionants que s'estableixen a continuació:  
  
1. L'activitat disposarà de certificat de compatibilitat urbanística favorable, que permeta la viabilitat de les actuacions a la ubicació projectada.  
2. Els residus admesos en l'activitat seran els detallats en les autoritzacions com a gestor de residus, presentades pel promotor juntament amb la documentació tècnica aportada, o qualsevol altre codi LER que l'òrgan competent en matèria de gestió de residus considere susceptible d'autorització, sempre que la inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
3. S'obtindrà de l'òrgan competent en matèria de residus les autoritzacions corresponents i la inscripció en el Registre General de Gestors Autoritzats de Residus de la Comunitat Valenciana que corresponguen per al centre situat a l'avinguda Blasco Ibáñez, número 110, Buñol (València), per al desenvolupament de l'activitat, i aquesta s'adaptarà a les condicions que aquest òrgan establisca.  
4. Quan es pose en marxa l'activitat, i almenys cada cinc anys, un organisme de control autoritzat realitzarà auditories acústiques i farà constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament, amb la maquinària que més font de soroll produïsca. En cas que supere els nivells sonors permesos per la llei, s'hi aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. Els contenidors que emmagatzemen bateries i acumuladors seran estancs i resistents a la corrosió pel seu electròlit. En aquesta zona es disposarà, a més, de material neutralitzador de l'electròlit corresponent, que es gestionarà com a residu generat per l'activitat una vegada utilitzat.  
6. Per emmagatzemar RAEE, la instal·lació complirà el que estableix el Reial decret 110/2015, de 20 de febrer, sobre residus d'aparells elèctrics i electrònics.  
7. Es compliran els condicionants que estableix la Confederació Hidrogràfica del Xúquer referent a l'autorització d'abocaments. El sistema d'abocament de les aigües residuals al pou estanc descrit en el projecte es considera vàlid mentres no entre en servei la xarxa de clavegueram del polígon industrial. Per tal de tindre una adequada evacuació i tractament de les aigües residuals generades en el desenvolupament normal de l'activitat, la instal·lació disposarà d'una presa preparada per a connectar-se quan aquesta entre en servei.  
8. Es portarà un registre documentat del programa de vigilància ambiental a l'efecte d'acreditar l'adopció i l'execució de les mesures preventives i correctores propostes i la comprovació de l'eficàcia d'aquestes. Aquest registre documentat inclourà el resultat dels controls i els autocontrols periòdics exigibles legalment. Així mateix, inclourà el control documental de la recepció i el lliurament dels residus. La documentació estarà a la disposició de les autoritats competents.  
9. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicada a l'òrgan ambiental competent, que establirà, si escau, l'aplicació de noves mesures correctores.  
  
  
Segon  
Notificar a les parts interessades que no es pot fer cap recurs contra aquesta resolució, ja que no és un acte definitiu en via administrativa, la qual cosa no és un inconvenient perquè puguen utilitzar-se els mitjans que creguen pertinents en defensa del seu dret i interessos.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
L'article 43 de la citada Llei 21/2013 establirà la regulació de la vigència d'aquesta declaració d'impacte ambiental.  
  
València, 9 de gener de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de febrer de 2018.- El director general de Medi Natural i d'Avaluació Ambiental: Antoni Marzo i Pastor.